ഇന്ത്യക്കെതിരായ അവസാന രണ്ട് ടെസ്റ്റ് മത്സരങ്ങൾക്കുള്ള ഓസ്ട്രേലിയൻ സ്ക്വാഡിൽ മാറ്റമില്ല . ആദ്യ ടെസ്റ്റുകൾക്ക് പ്രഖ്യാപിച്ച 13 അംഗ ടീമിനെ നിലനിർത്തിയതായി ഓസീസ് സെലക്ഷൻ കമ്മിറ്റി തലവൻ ട്രവർ ഹോൺസ് അറിയിച്ചു . പേസർമാരായ മിച്ചൽ സ്റ്റാർക്ക് , പാറ്റ് കമ്മിൺസ് , ജോഷ് ഹേസൽവുഡ് , പീറ്റർ സിഡിൽ എന്നിവരെ നിലനിർത്തിയപ്പോൾ മോശം ഫോമിലുള്ള മധ്യനിര ബാറ്റ്സ്മാൻ പീറ്റർ ഹാൻഡ്സ്കോമ്പിനെ സ്ക്വാഡിൽ നിന്ന് ഒഴിവാക്കിയില്ല എന്നത് ശ്രദ്ധേയമാണ് . പരിക്കേറ്റ ആരോൺ ഫിഞ്ചിന് അടുത്ത മത്സരത്തിൽ കളിക്കാനാകുമെന്നാണ് ടീം സെലക്ഷൻ തെളിയിക്കുന്നത് . മെൽബണിൽ 26 - ാം തിയതി ആരംഭിക്കുന്ന ബോക്സിംഗ് ഡേ ടെസ്റ്റാണ് അടുത്ത മത്സരം . ജനുവരി മൂന്നിന് സിഡ്നിയിൽ അവസാന ടെസ്റ്റിന് തുടക്കമാകും . നാല് ടെസ്റ്റുകളുടെ പരമ്പരയിൽ ഇരുടീമും ഓരോ മത്സരങ്ങൾ വീതം ജയിച്ചിട്ടുണ്ട് . ഓസ്ട്രേലിയ സ്ക്വാഡ് ടിം പെയ്ൻ ( നായകൻ ) , ആരോൺ ഫിഞ്ച് , മാർക്കസ് ഹാരിസ് , ഉസ്മാൻ ഖവാജ , ഷോൺ മാർഷ് , പീറ്റർ ഹാൻഡ്സ്കോമ്പ് , ട്രാവിസ് ഹെഡ് , മിച്ചൽ സ്റ്റാർക്ക് , പാറ്റ് കമ്മിൺസ് , നഥാൻ ലിയോൺ , ജോഷ് ഹേസൽവുഡ് , മിച്ചൽ മാർഷ് , പീറ്റർ സിഡിൽ